Pamätník Vasiľa Levského (Plovdiv)

Pamätník Vasiľa Levského () je pamätník venovaný Vasiľovi Levskému z prvej polovice 20. storočia v centrálnej časti mesta Plovdiv v Plovdivskej oblasti v južnom Bulharsku.TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 357. (po bulharsky)

 Poloha 
Pamätník sa nachádza v centrálnej časti mesta Plovdiv v centrálnej aleji parku na úpätí pahorku Bunardžik. Pamätník bol pôvodne na inom, viac skrytom mieste na úpätí pahorku, začiatkom 90. rokov 20. storočia však mestské zastupiteľstvo rozhodlo o jeho premiestnení na dnešné miesto na plošine pri centrálnej aleji parku.

 Dejiny 
Prvé myšlienky na výstavbu pamätníku Vasiľovi Levskému v Plovdive sa objavili už v roku 1895. Toho roku navrhol výstavbu pamätníku Chadži Gioka Pavlov, ktorý chcel na výstavbu dokonca použiť vlastné prostriedky a odhalenie plánoval na 18. júl, teda na výročie narodenín Vasiľa Levského. Plovdivské zastupiteľstvo však túto iniciatívu neodsúhlasilo. Druhá iniciatíva na výstavbu pamätníku sa objavila v priebehu 20. rokov 20. storočia, zlyhala však v dôsledku nedostatku finančných prostriedkov na jej uskutočnenie.  

Začiatky tretieho, tentoraz už úspešného, pokusu o vybudovanie pamätníku sa datujú do začiatku 30. rokov 20. storočia, keď sa začalo blížiť sté výročie narodenia Vasiľa Levského. S iniciatívou tentoraz prišlo združenie plovdivských obyvateľov z Karlova, odkiaľ Vasiľ Levský pochádzal. V roku 1934 sa začalo so zbieraním prostriedkov na vybudovanie pamätníku. Zber prebiehal prostredníctvom rôznych charitatívnych akcií. Pôvodný plán bol, aby sa pamätník odhalil v roku 1937 pri príležitosti stého výročia od Levského narodenia. Ako miesto výstavby bola vybraná lokalita na úpätí pahorku Bunardžika a ako autora pamätníku členovia združenia požiadali významného bulharského sochára Ivana Lazarova. Úlohy sa podujal veľmi zodpovedne a pomerne dlhý čas venoval príprave návrhu, ktorá spočívala napríklad aj v tom, že zháňal po Bulharsku všetky dostupné fotografie a kresby Vasila Levského, aby ho dokázal stvárniť či najvernejšie. Pred začatím výstavby došlo k situácii, ktorá celý projekt na čas pozastavila. Združenie Karlovčanov, ktoré celý projekt iniciovalo navštívil plovdivský sochár Kiril Todorov so svojim hotovým návrhom pamätníku, pričom im návrh predstavil a snažil sa presvedčiť členov združenia, že by malo dostať šancu viacero autorov. Pôvodne vybraný autor Ivan Lazarov celú situáciu komentoval tak, že Karlovčania majú právo vybrať si autora, ktorý im bude najviac vyhovovať. Tento incident na čas rozdelil členov združenia na dva tábory a neskôr sa so svojimi návrhmi prihlásili aj ďalší autori a celý projekt bol v dôsledku týchto udalostí podstatne oneskorený. Nakoniec však združenie vybralo pôvodne osloveného Ivana Lazarova, ktorý sa tak stal autorom pamätníku. 

Pamätník tak bol nakoniec odhalený na pôvodne vybranom mieste na úpätí pahorku Bunardžik v roku 1942. V roku 1943 vystúpil s ostrou kritikou pamätníku významný umelecký kritik Jordan Badev, ktorý tvrdil, že postava na pamätníku sa viac podobá na nejakého proletárskeho funkcionára, než na Vasiľa Levského a žiadal odstránenie pamätníku. Toto však bolo predstaviteľmi mesta odmietnuté a pamätník ostal na svojom mieste.

 Charakteristika 
Autorom pamätníku je umelec a sochár Ivan Lazarov. Plovdivský pamätník venovaný Vasiľovi Levskému je unikátny a líši sa od všetkých ostatných pamätníkov venovaných tomuto národnému dejateľovi. Rozdiel spočíva v tom, že Vasiľa Levského ako jediný zobrazuje ako robotníka, v obyčajnej košeli s vykasanými rukávmi. Jeho autor Ivan Lazarov túto skutočnosť po odhalení pamätníku komentoval so slovami, že toto zobrazenie vybral z toho dôvodu, že celý život bulharského Apoštola slobody bol prácou v prospech vlasti. Zároveň tak chcel zdôrazniť mladícku energiu Vasiľa Levského.  

 Zaujímavosti 
 Ivan Lazarov, autor pamätníku, pochádza z Karlova, teda z rovnakého mesta ako Vasiľ Levský, ktorému je pamätník venovaný.
 Pamätník stál pôvodne tiež na úpätí pahorku Bunardžik, ale na pomerne skrytom mieste. Toto miesto bolo vybrané náročky Ivanom Lazarovom, ktorý výber miesta komentoval tak, že schválne vybral skrytejšie a horšie dostupné miesto, aby sa pamätník nestal miestom straníckych stretnutí politikov. Týmto výrokom proti sebe obrátil časť politickej sféry.

 Galéria 

 Referencie 

 Iné projekty 

Kategória:Stavby v Plovdive
Kategória:Pamätníky v Bulharsku
Kategória:Architektúra z 1942
Kategória:Bunardžik